[pic] | KOMISIJA EVROPSKIH SKUPNOSTI |

Bruselj, 24.5.2006

COM(2006) 241 konč.

2006/0083 (CNS)

Predlog

UREDBA SVETA

o pravilih za prostovoljno modulacijo neposrednih plačil, predvidenih v Uredbi (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi Uredbe (ES) št. 1290/2005

(predložila Komisija)

OBRAZLOŽITVENI MEMORANDUM

1. Evropski svet je decembra 2005 v svojem sporazumu o finančnem okviru za 2007–2013 za države članice uvedel možnost, da „modulirajo“ ali znižajo tržne odhodke in neposredna plačila, ki nastanejo v okviru prvega stebra SKP do največ 20 % ter da uporabijo zneske, ustvarjene za njihove programe razvoja podeželja (drugi steber SKP). Na podlagi predloga Komisije je pozval Svet, da določi vse podrobnosti, ki urejajo prenose s prvega stebra ter predvidel, da dodatno financiranje Skupnosti razvoja podeželja ne bo predmet niti nacionalnega sofinanciranja niti pravil o najmanjši porabi na osi, kot so določena v Uredbi o razvoju podeželja.

2. Ker se zneski, ki ustrezajo prostovoljni modulaciji, ne smejo šteti kot del najvišjih zneskov, ki sestavljajo letno zgornjo mejo odhodkov EKJS, in ker je treba zagotoviti možnost sprejetja podrobnih pravil, ki zadevajo zlasti prostovoljno modulacijo, je treba Uredbo Sveta (ES) št. 1290/2005 ustrezno spremeniti.

3. Sedanji zakonodajni predlog za Uredbo Sveta o določitvi pravil za prostovoljno modulacijo neposrednih plačil v skladu z Uredbo Sveta (ES) št. 1782/2003 in spremembo Uredbe (ES) št. 1290/2005 o financiranju skupne kmetijske politike določa, kako lahko države članice uporabijo prostovoljno modulacijo ter kako se lahko denar porabi za razvoj podeželja.

4. Prvo pomembno načelo bo, da bo denar prenesen preko proračuna Skupnosti, tj. znižanje odobritve za prevzem obveznosti za odhodke prvega stebra z ustreznim zvišanjem odobritev za prevzem obveznosti za razvoj podeželja.

5. Tržni odhodki v okviru SKP (npr. intervencije, izvozna nadomestila, pomoči za zasebno skladiščenje itd.) niso primerni za modulacijo. Ti podpirajo trg kot celoto in ne morejo biti jasno dodeljeni posamezni državi članici ter v daljšem časovnem obdobju nihajo. Če so potrebne tržne intervencije, z gospodarskega stališča ni smiselno plačevati na primer samo 90 % izvoznega nadomestila. Zaradi teh razlogov je treba odhodke v okviru SKP, ki niso neposredna plačila, izključiti iz prostovoljne modulacije.

6. Prostovoljno modulacijo je treba kolikor je mogoče uskladiti z določbami za obvezno modulacijo, tj. uporabiti isto osnovo neposrednih plačil. Za to dodatno zmanjšanje bi se, kot v primeru obvezne modulacije, uporabila oprostitev prvih 5 000 EUR neposrednega plačila, kar pomeni vključitev dodatnega zneska pomoči, ki se vrne kmetom, znotraj zgornjih mej, ki jih za državo članico, ki uporablja prostovoljno modulacijo, določi Komisija. Države članice bodo Komisiji sporočile stopnjo prostovoljne modulacije, ki jo želijo uporabiti (do največ 20 %) za obdobje 2007–2012 (koledarska leta za neposredna plačila).

7. Države članice, ki uporabljajo prostovoljno modulacijo, bodo prejele ustrezne zneske kot drugi vir financiranja Skupnosti za njihove programe razvoja podeželja, za katere bi se uporabljala vsa pravila razvoja podeželja, z možno izjemo sofinanciranja (člen 70(3) Uredbe Sveta (ES) št. 1698/2005), kakor tudi ureditve predfinanciranja za EKSRP (člen 25 Uredbe (ES) št. 1290/2005). Vendar se mora člen 17 Uredbe (ES) št. 1698/2005 (najnižje stopnje porabe na os) uporabiti tudi pri zneskih, ki so na voljo iz prostovoljne modulacije za namen zagotavljanja skladnosti z osnovnimi pravili, ki urejajo skupno dogovorjeno politiko. Sproščena sredstva se bodo uporabila znotraj prevladujočih programov za razvoj podeželja (ne za ločene manjše programe, financirane samo s prostovoljno modulacijo), da bi programe lahko upravljali isti upravni organi in plačilne agencije.

8. Končno bo Komisija pooblaščena, da sprejme izvedbena pravila za vključitev prostovoljne modulacije v program za razvoj podeželja in za njegovo finančno upravljanje.

2006/0083 (CNS)

Predlog

UREDBA SVETA

o pravilih za prostovoljno modulacijo neposrednih plačil, predvidenih v Uredbi (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi Uredbe (ES) št. 1290/2005

SVET EVROPSKE UNIJE JE —

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta[1],

ob upoštevanju naslednjega:

9. Zaradi okrepitve politike razvoja podeželja v Skupnosti, je treba državam članicam dati možnost, da uporabijo sistem prostovoljne modulacije. Prostovoljna modulacija mora imeti obliko zmanjšanja neposrednih plačil v smislu člena 2(d) Uredbe Sveta (ES) št. 1782/2003[2] z uporabo sredstev, ki ustrezajo navedenemu zmanjšanju za financiranje programov razvoja podeželja v skladu z Uredbo Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP)[3]. Zmanjšanja neposrednih plačil, uporabljenih za prostovoljno modulacijo, je treba dodati navedenim, ki so posledica uporabe obvezne modulacije, kot je določena v členu 10 Uredbe (ES) št. 1782/2003.

10. Da bi olajšali njeno uradno izvajanje, je treba prostovoljno modulacijo izračunati na isti osnovi kot navedeno, ki se uporablja za obvezno modulacijo, kot je določena v členu 10 Uredbe (ES) št. 1782/2003.

11. Da bi upoštevali poseben položaj majhnih kmetov, je treba v primeru uporabe prostovoljne modulacije dodeliti dodaten znesek pomoči. Navedeni dodaten znesek mora biti enak znesku, ki nastane pri uporabi prostovoljne modulacije na prvih 5 000 EUR neposrednih plačil, znotraj zgornjih mej, ki jih določi Komisija.

12. Poraba sredstev, ki ustrezajo uporabi prostovoljne modulacije, ne sme biti predmet nacionalnega sofinanciranja v skladu z Uredbo (ES) št. 1698/2005 in ureditev pred-financiranj, ki se uporabljajo za EKSRP v skladu z Uredbo Sveta (ES) št. 1290/2005 z dne 21. junija 2005 o financiranju skupne kmetijske politike[4]. Zato je treba določiti odstopanja od navedenih uredb.

13. Ukrepe, potrebne za izvajanje te uredbe, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[5].

14. Pri določanju letne zgornje meje odhodkov, financiranih iz Jamstvenega oddelka Evropskega kmetijskega usmerjevalnega in jamstvenega sklada, je treba upoštevati zneske, ki ustrezajo uporabi prostovoljne modulacije, in v Uredbo (ES) št. 1290/2005 je treba vključiti možnost sprejetja podrobnih pravil, ki zadevajo zlasti prostovoljno modulacijo.

15. Uredbo (ES) št. 1290/2005 je treba zato ustrezno spremeniti –

SPREJEL NASLEDNJO UREDBO:

POGLAVJE I PROSTOVOLJNA MODULACIJA

Člen 1

1. Brez poseganja v člen 10 Uredbe (ES) št. 1782/2003 lahko države članice v obdobju 2007–2012 uporabijo znižanje, v nadaljevanju „prostovoljna modulacija“, za vse zneske neposrednih plačil v smislu člena 2(d) Uredbe (ES) št. 1782/2003, ki bodo v določenem koledarskem letu dodeljeni na njihovem ozemlju.

2. Neto zneski, ki ustrezajo uporabam prostovoljne modulacije bodo na razpolago kot dodatna podpora Skupnosti za ukrepe v okviru programa za razvoj podeželja, ki se financira iz Evropskega kmetijskega sklada za razvoj podeželja v skladu z Uredbo (ES) št. 1698/2005.

3. Zmanjšanja v okviru prostovoljne modulacije se izračunajo na isti osnovi kot navedena, ki se uporabljajo za modulacijo v skladu s členom 10 Uredbe (ES) št. 1782/2003. Dodatni zneski, dodeljeni kmetom v skladu s členom 12 navedene uredbe, niso predmet navedenih zmanjšanj.

V primeru uporabe zmanjšanj v okviru prostovoljne modulacije, se kmetom, ki prejemajo neposredna plačila v okviru Uredbe (ES) št. 1782/2003, dodeli dodaten znesek pomoči, ki ustreza znesku, ki nastane pri uporabi odstotka zmanjšanja na prvih 5 000 EUR ali manj neposrednih plačil. Navedeni dodatni znesek ni predmet zmanjšanj v okviru prostovoljne modulacije, niti modulacije v skladu s členom 10 Uredbe (ES) št. 1782/2003.

Skupni dodatni zneski pomoči, ki se lahko dodelijo v državi članici v koledarskem letu, ne presegajo zgornjih mej, ki jih v skladu s postopkom iz člena 144(2) Uredbe (ES) št. 1782/2003 določi Komisija. Če je potrebno, države članice, da bi upoštevale navedene zgornje meje, nadaljujejo z linearnim odstotnim prilagajanjem dodatnih zneskov pomoči.

4. Vsaka država članica uporabi enotno stopnjo zmanjšanja na koledarsko leto. Stopnja se lahko postopno spreminja v skladu s predhodno določenimi koraki. Najvišja stopnja zmanjšanja znaša 20 %.

Člen 2

V dveh mesecih od začetka veljave te uredbe države članice določijo letne stopnje prostovoljne modulacije, ki se bodo uporabljale v obdobju 2007–2012, in jih sporočijo Komisiji.

Člen 3

1. Komisija določi neto zneske, ki ustrezajo uporabam prostovoljne modulacije in ki se dodajo letni razčlenitvi sredstev po posamezni državi članici iz člena 69(4) Uredbe (ES) št. 1698/2005.

2. Države članice se lahko odločijo, da ne bodo uporabile zgornjih mej, ki so določene v členu 70(3) Uredbe (ES) št. 1698/2005, za zneske, ki so v skladu z odstavkom 1 tega člena dodani k letni razčlenitvi sredstev po državi članici.

Člen 25 Uredbe (ES) št. 1290/2005 se ne uporablja za zneske, dodane razčlenitvi sredstev po državi članici v skladu s prvim odstavkom tega člena.

Člen 4

Podrobna pravila za uporabo tega poglavja se sprejmejo v skladu s postopkom iz člena 90(2) Uredbe (ES) št. 1698/2005, ki zlasti zajema določbe za vključitev prostovoljne modulacije v okvir programa za razvoj podeželja, ali, kadar je primerno, iz člena 41(2) Uredbe (ES) št. 1290/2005, ki zlasti zajema določbe za finančno upravljanje prostovoljne modulacije.

POGLAVJE II SPREMEMBA UREDBE (ES) šT. 1290/2005 IN KONčNA DOLOčBA

Člen 5

Uredba (ES) št. 1290/2005 se spremeni:

1) V členu 12 se odstavek 2 nadomesti z:

„2. Komisija določi zneske, ki so v skladu s členom 10(2), členom 143d in členom 143e Uredbe (ES) št. 1782/2003 in členom 1 Uredbe Sveta (ES) št. …./2006*, na razpolago EKSRP.

* UL L ..., …, str. ....“

2) V uvodnem besedilu člena 42 se drugi stavek nadomesti z:

„Ta pravila zajemajo zlasti:“

Člen 6

Ta uredba začne veljati sedmi dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju, …

Za Svet

Predsednik

FINANČNI IZKAZ |

1. | PRORAČUNSKA POSTAVKA: 05 03 05 04 | ODOBRITVE (PPP 2007): 37 660 663 milijonov EUR 12 366 220 milijonov EUR |

2. | NASLOV: Uredba Sveta o pravilih za prostovoljno modulacijo neposrednih plačil, predvidenih v Uredbi (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi Uredbe (ES) št. 1290/2005 |

3. | PRAVNA PODLAGA: Člen 37 Pogodbe. |

4. | CILJI: Predvidi se možnost, da lahko država članica prostovoljno zmanjša neposredna plačila kmetom do največ 20 % in uporabi navedene zneske za financiranje programov razvoja podeželja v tej državi članici. |

5. | FINANČNE POSLEDICE | 12-MESEČNO OBDOBJE (v milijonih EUR) | TEKOČE PRORAČUNSKO LETO 2006 (v milijonih EUR) | NASLEDNJE PRORAČUNSKO LETO 2007 (v milijonih EUR) |

5.0 | ODHODKI – V BREME PRORAČUNA ES (NADOMESTILA/INTERVENCIJE) – NACIONALNIH ORGANOV – DRUGO | – | – | – |

5.1 | PRIHODKI – LASTNA SREDSTVA ES (DAJATVE/CARINE) – NACIONALNI | – | – | – |

2008 | 2009 | 2010 | 2011 |

5.0.1 | PREDVIDENI ODHODKI | – | – | – | – |

5.1.1 | PREDVIDENI PRIHODKI | – | – | – | – |

5.2 | NAČIN IZRAČUNA: – |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE TEKOČEGA PRORAČUNA? | DA NE |

6.1 | ALI SE PROJEKT LAHKO FINANCIRA IZ PRENOSA MED POGLAVJI TEKOČEGA PRORAČUNA? | DA NE |

6.2 | ALI BO POTREBNA DOPOLNITEV PRORAČUNA? | DA NE |

6.3 | ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? | DA NE |

OPOMBE: Ta uredba ne povzroča nikakršnih dodatnih odhodkov Skupnosti. Razširja le možnost, ki je že predvidena v členu 10 Uredbe (ES) št. 1782/2003, da se prenesejo zneski odhodkov pod „neposredne pomoči“ na „razvoj podeželja“. Zato je ukrep proračunsko nevtralen. |

[1] UL C ..., …, str. ....

[2] UL L 270, 21.10.2003, str. 1. Uredba, kakor je bila nazadnje spremenjena z Uredbo (ES) št. 247/2006 (UL L 42, 14.21.2006, str. 1).

[3] UL L 277, 21.10.2005, str. 1.

[4] UL L 209, 11.08.2005, str. 1.

[5] UL L 184, 17.7.1999, str. 23.